**MOCIÓN QUE PRESENTAN O GRUPO MUNICIPAL POPULAR, O PARTIDO SOCIALISTA, O BLOQUE NACIONALISTA GALEGO E O CONCELLEIRO NON ADSCRITO DO CONCELLO DE ARTEIXO EN RELACIÓN ÁS ALEGACIÓNS Ó ACORDO DE 17 DE XUÑO DE 2022, DA XEFATURA TERRITORIAL DE A CORUÑA, POLO QUE SE SOMETE A INFORMACIÓN PÚBLICA A SOLICITUDE DE OUTORGAMENTO DAS AUTORIZACIÓNS ADMINISTRATIVAS PREVIA E DE CONSTRUCIÓN, O ESTUDO DE IMPACTO AMBIENTAL (EIA) E O PROXECTO SECTORIAL (PROXECTO DE INTERESE AUTONÓMICO, PIA) DA INFRAESTRUTURA DE EVACUACIÓN DO PARQUE EÓLICO MONTEAGUDO, NOS TERMOS MUNICIPAIS DE CARBALLO, A LARACHA E ARTEIXO (EXPEDIENTE IN407A 2008/71-1)**

O Grupo Municipal Popular, o Partido Socialista, o Bloque Nacionalista Galego e o Concelleiro non adscrito do concello de Arteixo, conforme ao previsto no Regulamento de Organización, Funcionamento e Réxime Xurídico das Entidades Locais, desexan elevar ao Pleno Municipal a seguinte Proposta de **MOCIÓN:**

**EXPOSICIÓN DE MOTIVOS**

O pasado 19 de xullo de 2022, a Vicepresidencia Primeira e Consellería de Economía, Industria e Innovación da Xunta de Galicia publicou no Diario Oficial de Galicia o acordo de 17 de xuño de 2022, da xefatura territorial da Coruña, polo que se someten a información pública a solicitude de solicitude de outorgamento das autorizacións administrativas previa e de construción, o estudo de impacto ambiental (EIA) e o proxecto sectorial (proxecto de interese autonómico, PIA) da infraestrutura de evacuación do parque eólico Monteagudo, nos termos municipais de Carballo, A Laracha e Arteixo (expediente IN407A 2008/71-1).

A entidade promotora e solicitante da infraestrutura de evacuación do parque eólico Monteagudo (expediente IN407A 2008/71-1), Eólicos Breogán, S.L.U., pretende instalar unha liña de alta tensión para a evacuación da produción da enerxía eléctrica xerada polo parque eólico Monteagudo (20,88 MW) (expediente IN661A 2003/3-1) e o parque eólico Pedra Queimada (11,40 MW) (expediente IN408A 2020/70) dende a subestación do primeiro (prevista no concello de Carballo) ata a subestación de Morás, no polígono industrial do mesmo nome, situado no concello de Arteixo, mediante unha liña eléctrica composta por tramos aéreos e subterráneos.

A solicitude responde a un procedemento regrado polo que, para dar cumprimento ó disposto na Lei 39/2015, de 1 de outubro, do procedemento administrativo común das administracións públicas (BOE núm. 236, de 2 de outubro), á Lei 40/2015, de 1 de outubro, do réxime xurídico do sector público (BOE núm. 236, de 2 de outubro), a Lei 24/2013, de 26 de decembro, do sector eléctrico (BOE núm. 310, de 27 de decembro), o Real Decreto 1955/2000, de 1 de decembro, polo que se regulan as actividades de transporte, distribución, comercialización, subministro e procedementos de autorización de instalacións de enerxía eléctrica (BOE núm. 310, de 27 de decembro), modificado polo Real Decreto Lei 23/2020, de 23 de xuño, polo que se aproban medidas en materia de enerxía e noutros ámbitos para a reactivación económica (BOE núm. 175, de 24 de xuño), a Resolución de 19 de febreiro de 2014, da Consellería de Economía e Industria, pola que se aproba o procedemento de autorización administrativa de construción, de acordo co previsto na Lei 24/2013, de 26 de decembro, do sector eléctrico (DOG núm. 54, de 19 de marzo de 2014), a Lei 21/2013, de 9 de decembro, de avaliación ambiental (BOE núm. 296, de 11 de decembro), a Lei 1/2021, de 8 de xaneiro, de ordenación del territorio de Galicia (DOG núm. 8, de 14 de xaneiro), e demais normas vixentes de aplicación, sométese a exposición pública a solicitude co gallo de permitir ós múltiples interesados examinar o expediente e formular as alegacións que se teñan por convenientes.

O Concello de Arteixo, visto o impacto tanto no territorio coma no sentir da súa veciñanza, ten que ser sensible a estas cuestións e, ademais dos informes técnicos e xurídicos que procedan, cómpre recoller este sentir cidadá e trasladalo ó órgano competente ós efectos da resolución da solicitude de Eólicos Breogán.

Este Concello, como non podería ser doutro xeito, dará cumprimento da Lei e do procedemento, xa que este é o marco que regula o noso espazo de acción e convivencia, iso si, sen deixar de dicir o que se considera xusto, respectuoso co noso territorio, a nosa identidade e o futuro.

As Administracións temos unha gran responsabilidade. Por unha banda, velar polo desenvolvemento da nosa sociedade e das persoas, pero tamén a responsabilidade de garantir o futuro sen por iso deixar de lado a nosa identidade como sociedade. Esa identidade está vencellada ó territorio e ós seus valores, tanxibles e intanxibles.

O territorio é o alicerce da nosa identidade e, polo tanto, cómpre que os impactos de calquera actuación que se produza nel sexan os mínimos posibles e, especialmente no eido das infraestruturas e instalacións de enerxía, estas accións e actuacións estean debidamente coordinadas, evitando xustaposicións inadecuadas ou solapamentos non desexados.

Arteixo e un dos concellos mais industrializados de Galicia o que implica que unha boa parte do seu territorio estea totalmente transformado. É nesta zona de cualificación mais urbana onde se asentan grandes polígonos industrias e empresarias como son o de Sabón, Moras (de recente creación) e colateralmente parte do polígono da Grela-Bens. Asemade, situase neste sector o Porto exterior e os cinco grandes núcleos de poboación, conformados por Arteixo, Vilarrodís, Sol e Mar, Pastoriza e Meicende, nos que reside o 80% da poboación do Concello.

Neste contexto, e de salientar que esta area mais modificada concentrase ben delimitada e acoutada na zona nordeste do termo municipal, ficando diferenciada da zona rural-natural, que se sitúa ao sur e mais ao oeste, a cal se presenta, salvo excepcións puntuais, libre de grandes alteracións.

Atendendo ó anterior, resulta evidente que cómpre compatibilizar o dinamismo económico e social coa mellora continua da calidade ambiental na zona urbana, e por outro, na conservación da natureza en harmonía co desenvolvemento do rural e da súa actividade, principalmente, agraria, gandeira e forestal; e no seu conxunto, procurar que ámbalas dúas zonas convivan de xeito simbiótico, cunha relación de interacción e apoio mutuo entre partes, que evite calquera prexuízo dunha sobre a outra.

Cómpre dicir que O Concello de Arteixo accedeu a formar parte da Reserva da Biosfera Mariñas Coruñesas e Terras do Mandeo aprobada pola UNESCO na 25ª Reunión do Consello Internacional de Coordinación do Programa MaB, celebrada en París o día 28 de maio de 2013. As Reservas da Biosfera son lugares representativos dos diferentes hábitats do planeta e teñen como un dos seus obxectivos principais conciliar a mentalidade co uso sustentable dos recursos naturais.

Outra das cuestións a ter presente é a saúde pública derivadas deste tipo de infraestruturas, para o que é necesario coñecer a distancia ós núcleos de poboación, xa que esta cuestión está intimamente relacionada co impacto sobre os habitantes do núcleo, por unha banda polo impacto na vida cotiá dos residentes é o risco que supón de cara á perda de poboación e, por outra, pola degradación do entorno circundante tanto a nivel paisaxístico como ambiental. Neste sentido, na documentación sometida a exposición pública non se aporta ningún plano, mapa ou documento que recolla e amose as distancias dos apoios da liña de alta tensión ás vivendas e núcleos de poboación. Esta documentación é necesaria para revisar e avaliar tanto as distancias coma os posibles efectos que poidan ter lugar.

A execución das actuacións previstas no Proxecto Construtivo semella que terá unhas implicacións de carácter permanente sobre o territorio, visto que para a posta en obra dos elementos da liña podería ser preciso dispor de transportes especiais e grúas de gran tonelaxe, polo que os trazados, ademais de dar resposta ós radios de xiro terán que soportar as cargas dos distintos vehículos, dificilmente poderán ser eliminados unha vez estea executada a totalidade da infraestrutura, polo que a restitución do medio non terá lugar.

Abundando no anterior, estas infraestruturas é necesario que sexan axeitadas ó territorio polo cal discorren, deben ser deseñadas de xeito coordinado atendo a criterios ambientais, paisaxísticos e territoriais, con noiros integrados na paisaxe e cuxo deseño procure manter a conectividade ecolóxica e o réxime das augas existentes.

Neste sentido, as actuacións e obras previstas no expediente IN407A 2008/71-1 poden afectar con carácter permanente ás canles de auga, á estrutura hidrolóxica e hidroxeolóxica, co prexuízo que pode significar para a poboación e a fauna, xa que non se están avaliando cuantitativamente os impactos dos cruzamentos da liña de alta tensión (tanto o tramo aéreo como subterráneo) cos ríos e regatos, unha vez coñecido que se prevén numerosos cruzamentos da liña de alta tensión con ríos e regatos de importancia, facendo necesaria a ampliación do estudo hidrolóxico, detallando de maneira individualizada as posibles afeccións da liña de alta tensión a ríos, regatos, fontes e humidais, avaliando a calidade das masas de auga, o seu estado de conservación e a posible perda de conectividade ambiental.

Abundando no anterior, tampouco se identifican os humidais presentes na zona de afección da liña de alta tensión, nin se fai unha avaliación cuantitativa de tódolos impactos que esta nova infraestrutura podería ocasionar. Asemade, respecto á hidromorfoloxía, non se están a localizar os puntos de abastecemento de augas, nin as traídas veciñais que poderían estar localizadas na zona de actuación e, en consecuencia, tampouco se están a analizar os efectos que esta infraestrutura podería ocasionar sobre estes puntos de abastecemento humano de auga.

Resulta evidente que non se está a favorecer a resiliencia do territorio, nin se minimiza o impacto sobre o parcelario e non se fai un adecuado entendemento do conxunto da paisaxe operativa, senón que se deixan de lado as diversas formas de organización agraria e dos sistemas de cultivos, o papel esencial do monte, así como as formas de hábitat rural, é dicir: a paisaxe, o medio ambiente e os asentamentos.

Todas estas circunstancias evidencian a imperativa necesidade dunha adecuada coordinación do conxunto das actuacións no eido da enerxía, e non só da ordenación dos distintos polígonos de estudo ou de explotación, senón tamén das liñas de evacuación, das infraestruturas subsidiarias e do seu impacto, nas distintas escalas e niveis, sobre a actividade no territorio, a paisaxe, o medio ambiente, o patrimonio e, por ende, na memoria e na identidade da sociedade. Asemade, bótase en falta tamén unha adecuada análise e coherente resposta ós condicionantes locais, tanto sociais como territoriais, culturais, ambientais e paisaxísticos.

Atendendo ó anterior, considérase que sería interesante e oportuna a análise do parcelario e os efectos que as actuacións recollidas no expediente IN407A 2008/71-1 terá nel e a perspectiva que se ten destas actuacións dende a óptica do Código Civil e a Lei 2/2006, de 14 de xuño, de dereito civil de Galicia.

Do mesmo xeito, tamén se terá que dar conta do relativo á avaliación ambiental e a Lei 5/2019 do Patrimonio Natural de Galicia, que da prioridade á protección ambiental sobre a ordenación territorial e urbanística e establece a precaución nas intervencións que poidan afectar ó patrimonio natural ou á biodiversidade. Neste último caso, tamén cómpre subliñar a importancia de xustificar motivadamente a coherencia co Decreto 37/2014, do 27 de marzo, polo que se declaran zonas especiais de conservación os lugares de importancia comunitaria de Galicia e se aproba o Plan director da Rede Natura 2000 de Galicia, a Lei 7/2012, de 28 de xuño, de montes de Galicia, o Decreto 238/2020, do 29 de decembro, polo que se aproban as Directrices de paisaxe de Galicia ou a Lei 5/2016, de 4 de maio, do patrimonio cultural de Galicia, entre outras.

As Administracións Locais son as que mellor coñecen cadanseu territorio, a actividade que se produce nel e as distintas particularidades ambientais, paisaxísticas, culturais ou sociolóxicas, entre outras, que definen a identidade.

Por todo o exposto, os Grupos Municipais do Partido Popular, o Partido Socialista, o Bloque Nacionalista Galego e o Concelleiro non adscrito do Concello de Arteixo presentan as seguintes

**PROPOSTAS DE ACORDO**

1. Solicitar á sección de Enerxía da Xefatura Territorial da Coruña da Vicepresidencia Primeira e Consellería de Economía, Industria e Innovación, responda desfavorablemente á solicitude de outorgamento das autorizacións administrativas previa e de construción, o estudo de impacto ambiental (EIA) e o proxecto sectorial (proxecto de interese autonómico, PIA) da infraestrutura de evacuación do parque eólico Monteagudo, nos termos municipais de Carballo, A Laracha e Arteixo (expediente in407a 2008/71-1).
2. Comparecer no procedemento de información pública e presentar escrito de alegacións.

Arteixo, a 01 de setembro de 2022

Dª Inés Ramos Álvarez Dª. Patricia Raquel Boedo Naya

Voceira do Grupo Municipal Popular Voceira do Grupo Municipal do PSOE

D. Xurxo Couto Rodríguez D. Antonio Patiño Pérez

Voceiro do Grupo Municipal do BNG Concelleiro non adscrito